હવે પેલા ટ્રક ડ્રાઈવરને સૂર્યોદય ક્યારે થઈ ગયો તેની લગીરે ખબર ન પડી અને આંખ ખોલી તો જોયું કે સીધું જ હરિદ્વાર આવી ગયું છે. અને તેણે જે પાર્સલ આપવાનું હતું તે એ લેવા માટે એક વ્યક્તિ સામે ચાલીને ટ્રક શોધીને સીધા જ ડ્રાઈવરને કહ્યું કે - મારે આજે સાંજ બાદ બહારગામ જવું પડે એમ છે. એટલે હું સવારે જ અહીં એક આંટો મારવા આવ્યો હતો કે જો ટ્રક તેનાં નિયત સમયે આવી જાય તો બીજા દિવસે મારે ધક્કો નહીં! - આટલું કહીને પેલી વ્યક્તિ તો જતા રહી, પરંતુ આ ડ્રાઈવરના મનમાં સતત એ જ વિચાર ચાલ્યા કર્યો કે ટ્રક રાત્રે એક નિર્જન વનમાં રોકાઈ હતી અને અત્યારે સવારે હું જોઉં છું કે તે હરિદ્વાર આવી ગયું છે. પછી કાપાલિકે કહ્યું કે આ તારા મનનો કોઈ વહેમ નથી, પરંતુ સાચી વાત છે. હું પોતે જ આ ટ્રક હંકારીને અહીં સુધી લઈ આવ્યો છું. એટલે પેલા ટ્રક ડ્રાઈવરનાં આશ્ચર્યનો પાર ન રહ્યો કે તમને કેવી રીતે ડ્રાઇવિંગ આવડે છે. તેમણે કહ્યું કે હવે તું કોઈ જ પ્રશ્ન કરીશ નહીં. અહીં નાસ્તો કરી લે અને સૂઈ જા. આ ટ્રક ડ્રાઈવરને તો કકડીને ભૂખ લાગી હતી માટે તે સીધો જ નાસ્તો કરીને સૂઈ ગયો. ફરી પાછો બેઠો થયો તો જોયું કે ઋષિકેશ આવી ગયું છે. ત્યાં પણ તેને જેનું કામ હતું તે વ્યક્તિ પણ સીધી જ તેના ટ્રક સુધી આવી ગઈ હતી. સાથે જ તેને કહ્યું કે કાર્ય તારે શેઠે કરવાનું કહ્યું છે કે તું આ હિમાલયની એક ચોક્કસ ટેકરી સુધી ચોક્કસ કામ હોવાથી જવું પડશે. બસ પછી તો શું આ ટ્રક ડ્રાઈવર સીધો જ પેલા કાપાલિકનાં પગમાં પડી ગયો. કેમ કે ટ્રક ડ્રાઈવરને ખબર હતી કે મારે તો ઋષિકેશ સુધી જ જવાનું છે, પરંતુ આ કાપાલિકને તેથી પણ આગળ હિમાલયની એક ગુફા સુધી પહોંચવાનું છે. એટલે તેમણે જ આ બધાને મારી પાસે તો નહીં મોકલ્યા હોય ને? આવું વિચારીને ટ્રક ચાલકે કાપાલિકને કહ્યું કે આ બધો આપનો ચમત્કાર છે? એટલે કાપાલિકે કહ્યું કે જો તમે મનની શક્તિ વિકસાવો અને ચોક્સ સમયે, યોગ્ય સ્થાને બેસીને મક્કમ મનોબળ સાથે ગુરુએ સૂચવેલા માર્ગે ચાલો તો નિશ્ચિતપણે આગળ વધી શકો છો.